  Туспуктэм: vk.com (Спортивный клуб "Кузнечики") Майя Бывальцева Удмуртиысь спортсменъёс суй-пыдзыя сӧсыр муртъёслэн куасэн бызьылонъя но биатлонъя Россилнэ кубоказ но пиналъёслэн огъяросси ӵошатсконъёсазы 16 медаль утӥзы. Вожвылъяськонъёс 25-29 толшоре Москва улосвылысь Пересвет карын ортчизы. Со сярысь ивортодэтъя «Удмуртия» агентстволы элькунлэн сборноезлэн старшой тренерез Андрей Кузнецов ивортӥз. Владислав Лекомцев ньыль зарни медаль утӥз: куасэн 10 иськеме эркын амалэн но 5 иськеме классика амалэн бызьылонын, биатлонъя нимаз бызьылонъёсын но спринтын. Табере со Минске Беларусьлэн куасэн бызьылонъя но биатлонъя усьтэм кубоказ мыноз. «Пукись» нылъёс пӧлын ньыль зарни медаль басьтӥз Валентина Переносова: 5 иськеме но 2,5 иське куасэн бызьылонын но биатлонъя нимаз бызьылонын но спринтын. Куасэн бызьылонын медальёс утӥзы: Лилиана Садыкова «пукись» нылъёс пӧлын 5 иськемын но 2,5 иськемын – азвесь, Владислав Потапов «пукись» пиос пӧлын 10 иськемын но 5 иськемын – азвесь, «пукись» пиос пӧлын 5 иськемын Дмитрий Чугаев – азвесь но бронза, «сылӥсь» пиналъёс пӧлын 2,5 иськемын Степан Чайников – азвесь, Лев Ширяев – бронза. Оглом медальёс понна 60 пала спортсменъёс вожвылъяськизы. Пыриськисьёс пӧлын – Россилэн 10 улосвылъёсысьтыз но Белоруссиысь куасэн бызьылӥсьёс но биатлонистъёс. Андрей Кузнецовлэн верамезъя, пиналъёс туж умой асьсэдыз возьматӥзы. « Соос сокем трос тренироваться ӧз на криське. <…> Али тренировкаосты азьланьтыны мылкыд басьтӥзы. Уката ик Стёпа Чайников – солы 12 арес, со бадӟым ни, али бадӟымъёслэн командаенызы вань сборъёсы басьтылом. Со куасэн но, биатлонэн но вырыны дась » Андрей Кузнецов, Удмуртилэн сборнойысьтыз старшой тренер Суй-пыдзыя сӧсыр спортсменъёслэн вуоно ӵошатсконъёссы 19-26 тулыспалэ Пермь улосвылысь Березники карын ортчозы. 5-12 южтолэзе огъяросси ӵошатсконъёс Ижкарын мынозы, 14-21 южтолэзе – Ханты-Мансийскын. « Нырысетӥез сезон, куке Россиын сомында стартъёс, малы ке шуоно азьвыл одӥг гинэ вал – Россилэн чемпионатэз но первенствоез, со сяна, ноку но нокытын ӧз бызьылэ. Нош 14 аресозь пианлъёс ноку нокытчы ӧз пыриськылэ » Андрей Кузнецов, Удмуртилэн сборнойысьтыз старшой тренер Тодэ вайытом, 4-тӥ тулыспалэ кунысь 21 улосвылъёсын конькиен бызьылонъя «Лёд надежды нашей» огъяросси ӵошатсконъёс ортчозы. Ижкарын 500 пала спортсменъёс ужрадэ пыриськозы. Тегъёс: Спорт куасэнбызьылон Биатлон сӧсыръёс Удмуртия  